钦定古今图书集成/明伦汇编/氏族典/第052卷 > 《廖用贤尚友录》 > 韦𫍲〈子伯阳〉
## 钦定古今图书集成/明伦汇编/氏族典/第052卷 > 《廖用贤尚友录》 > 韦𫍲〈子伯阳〉

按《晋书韦𫍲传》：𫍲字宪道，京兆人也。雅好儒学，善著
述，于群言秘要之义，无不综览。仕于刘曜，为黄门郎。
后又入石季龙，署为散骑常侍，历守七郡，咸以清化
著名。又征为廷尉，识者拟之于、张。前后四登九列，六
在尚书，三为侍中，再为太子太傅，封京兆公。好直谏，
陈军国之宜，多见允纳。著《伏林》三千馀言，遂演为《典
林》二十三篇，凡所述作，及集记世事数十万言，皆深
博有才义。至冉闵，又署为光禄大夫。时闵拜其子为
大单于，而以降兵一千处之麾下。𫍲谏，闵大怒，遂诛
之，并杀其子伯阳。